میٹھے نلکے

میٹھے نلکے ڈاکٹر پروفیسر نجیبہ عارف کا پہلا افسانوی مجموعہ ہے۔نجیبہ عارف کے افسانے – Sangat Academy جو بازیافت اکیڈمی کراچی نے 2022ء میں چھاپا۔ سرورق اور سکچز مومنہ عارف نے بنائے ہیں۔

 ناقدین کی رائے 
 فیصل ریحان: نجیبہ عارف کے افسانے انسانی زندگی سے جڑے ہوئے بنیادی موضوعات کا احاطہ کرتے ہیں۔یہ فرد اور اس کے ماحول میں در آئی یا جبراً لائی گئی تبدیلی سے معاملہ کرتے ہیں۔ یہ جہاں مرد و عورت کی زندگی کے باطن میں پرورش پاتے بھیدوں کی گرہ کشائی کرتے ہیں۔ وہاں انسانی رشتوں میں در آئی اجنبیت اور معروض کی بدلی ہوئی صورت حال کو بھی قرینے سے پیش کرتے ہیں۔ نجیبہ عارف کا اسلوب رواں مگر پختہ اور تہ دار ہے۔ ان کے جملے مختصر مگر نپے تلے اور اثر انگیز ہیں۔یہی وجہ ہے کہ ان افسانوں میں جہاں تہاں ایسے روشن جملے ملتے ہیں جو بعض اوقات ایک دائمی سچ بیان کر جاتے ہیں، مثلاً ”فن کو بھی بازار کی قربت پسند ہے۔“ یا ”ماضی اس شہر کا پرانا باسی ہے وہ ہر راہ چلتے کا ہاتھ تھام لیتا ہے۔“ یہ دونوں جملے ایک ہی افسانے سے لیے گئے ہیں۔

 محمد حمید شاہد: میٹھے نلکے اس تخلیق کار کا اگلا قدم ہے ۔ زندگی کو برتنے، پرکھنے اور بھوگنے کے بعد کا اگلا قدم ۔ انھوں نے کچھ سوالات کے مقابل ہوکر دانش بھرے فن پارے تخلیق کیے ہیں۔ یہ سوالات انسانی وجود کے ساتھ چپکے ہوئے ہیں، یوں جیسے کاغذ کے پرزے کی ایک سطح سے دوسری سطح۔آپ انھیں کاٹ پھاڑ کر الگ نہیں کر سکتے ۔ کافکا کا گریگر سمسا کاکروچ بن گیا تھا اور نجیبہ کی کہانیوں میں کہیں بے ریڑھ آدمی امیبا بنتا ہے اور کہیں دہشت اور مایوسی کو پرے دھکیلتے بچے ڈرم پیٹنے لگتے ہیں۔۔۔۔۔نجیبہ عارف کی کہانیوں میں نئے آدمی کے اصل مرض کی تشخیص ہے اور اندر اور باہر سے دولخت زندگی کو معنویت عطا کرنے کے راز بھی۔ یوں یہ محض وقت گزارنے کو پڑھی جانے والی کہانیاں نہیں ہیں ۔ یہ تو انسانی وجود کے مراتب کی مشکوٰۃ ہیں۔جی، ایسا طاقچہ جس پر زندگی کا روشن چراغ رکھا ہوا ہے۔

 حوالہ جات